**СКЛАДАНЫЯ СКАЗЫ З НЕКАЛЬКІМІ ДАДАНЫМІ**

**Мэты:** - спрыяць засваенню вучнямі ведаў, уменняў і навыкаў па тэме праз уменне працаваць у групах, павышэнне слоўнікавага запасу; ствараць умовы для эмацыянальнага развіцця, для фарміравання ўмення аналізаваць, супастаўляць; садзейнічаць выхаванню пачуцця любові да Айчыны.

**Тэматычная арганізацыя ўрока:** маатэрыял на тэму “Прыгажосць роднага краю”.

**Абсталяванне:** мультымедыя, постэры з фотаздымкамі выдатных гістарычных помнікаў Беларусі, падручнік па беларускай мове.

Вось так яно часам бывае,

Што мы ў сумятлівым жыцці

Мінаем і не заўважаем

Красу нашых родных мясцін.

М. Хведаровіч

ХОД УРОКА

1. **АРГАНІЗАЦЫЙНА-МАТЫВАЦЫЙНЫ ЭТАП**

Урок пачынаецца з прагляду слайдаў, на якіх размешчаны помнікі архітэктуры Беларусі.

Добры дзень, вучні. Наш урок пачынаецца з прагляду слайдаў, на якіх размешчаны гістарычныя помнікі нашай Радзімы. Як вы думаеце, чаму менавіта так пачаўся наш урок? ***(Адказы вучняў)***

Часта здараецца так, што мы праходзім міма і не заўважаем, якая прыгожая наша краіна. А зараз давайце звернемся да эпіграфа. (СЛАЙД 1) Як вы разумееце словы Міколы Хведаровіча? ***(Адказы вучняў)***

Сёння лексічнай тэмай нашага ўрока будзе тэма “Прыгажосць нашай Радзімы”. Але гэта не адзіная тэма.

1. **АРЫЕНТЫРОВАЧНА-МАТЫВАЦЫЙНЫ**

А зараз я прапаную вам узнавіць у памяці алгарытм, які мы будавалі на пачатку паўтарэння складаных сказаў. (СЛАЙД 2)

* 1. ***Індывідуальная работа з праверкай пры дапамозе ключа.***

**СКЛАДАНЫЯ СКАЗЫ**

 *? ?*

 *? ?*

 ? ?

**СКЛАДАНЫЯ СКАЗЫ (КЛЮЧ)**

 *ЗЛУЧНІКАВЫЯ БЯЗЗЛУЧНІКАВЫЯ*

*СКЛАДАНАЗЛУЧАНЫЯ СКЛАДАНАЗАЛЕЖНЫЯ*

 *СКЛАДАНАЗАЛЕЖНЫЯ СКЛАДАНАЗАЛЕЖНЫЯ*

 *СКАЗЫ З АДНОЙ СКАЗЫ З НЕКАЛЬКІМІ*

 *ДАДАНАЙ ЧАСТКАЙ ДАДАНЫМІ ЧАСТКАМІ*

***.2 Франтальнае апытванне.***

- Такім чынам складаныя сказы падзяляюцца на…***(Адказы вучняў)***

- Давайце зноў звернемся да эпіграфа. Які гэта сказ? ***(Адказы вучняў)***

- На якой ступені нашага алгарытма ў паўтарэнні складаных сказаў мы супыніліся? ***(Адказы вучняў)***

Такім чынам яшчэ адной тэмай нашага ўрока будзе тэма… “Складаназалежныя сказы з некалькімі даданымі” ***(Адказ вучняў)*** (СЛАЙД 3)

Давайце паспрабуем акрэсліць, што мы павінны ведаць і ўмець напрыканцы нашага ўрока? ***(Адказы вучняў)***

Ведаць: сінтаксічныя прыметы складаных сказаў з некалькімі даданымі, іх будову.

Умець:

* знаходзіць сказы ў тэксце;
* адрозніваць віды падпарадкавальнай сувязі;
* карыстацца схемамі да сказаў.

Чым адрозніваецца складаназалежны сказ з некалькімі даданымі ад складаназалежнага сказа? ***(Адказы вучняў)***

Якія віды падпарадкавальнай сувязі ў сказе вы ведаеце? ***(Адказы вучняў)***

Традыцыйна найбольшую цяжкасць пры вывучэнні складаназалежных сказаў з некалькімі даданымі выклікае не пастаноўка знакаў прыпынку, а менавіта вызначэнне віду падпарадкавання. На гэтым і засяродзім увагу.

* 1. ***Праца ў групах.***

Вучні загадзя падзелены на тры групы. Ім прапануецца звярнуцца да правіла параграфа, размешчанага ў падручніку беларускай мовы. Кожнай групе прапанавана індывідуальнае заданне. (СЛАЙД 4) Пасля таго, як кожная група спраўляецца са сваім заданнем, адзін з вучняў пераходзіць да другой групы і тлумачыць свой матэрыял. Такім чынам вучні знаёмяцца з поўным зместам правіла.

* 1. ***Франтальнае апытванне.***

Ці спадабалася , як тлумачылі матэрыял вашы аднакласнікі? Усё было зразумела? Зараз гэта праверым.

* Што такое сузалежнае аднароднае падпарадкаванне?
* Што такое сузалежнае неаднароднае падпарадкаванне?
* Што такое паслядоўнае падпарадкаванне?

***(Пытанні задаюцца такім чынам, што адказаць на адно з іх павінны вучні з той групы, якой тлумачыў вучань-кансультант іншай групы)***

* Дайце характарыстыку сказам. (СЛАЙДЫ 5, 6, 7)
1. Народ мой, дзякую табе, што і на міг мне не дазволіў, каб я кагосьці абязволіў.

*Г. Бураўкін*

2. Я ўдзячны вам, сябры-аднавяскоўцы, што мову да мяне данеслі, што мне не трэба парой начною разгадваць тайну мовы продкаў.

*Г. Бураўкін*

3. Калі вясны паводка залатая змяце з палёў зімовую тугу, я да цябе, Радзіма, прылятаю, бо пець не ў родным краі не магу.

*Г. Бураўкін*

1. **АПЕРАЦЫЙНА-ПАЗНАВАЎЧЫ**

А зараз, узнавіўшы тэарытычныя звесткі, звернемся да практычнай часткі.

Уважліва разгледзьце карткі, якія знаходзяцца на партах. Тэкст называецца “Слуцкая брама”.

***3.1. Актуалізацыя ведаў па гісторыка-культурнай спадчыне.***

- Дзе знаходзіцца помнік архітэктурнага дойлідства Беларусі, пра які згадваецца ў тэксце?

- Паглядзіце, калі ласка, вакол сябе і знайдзіце на постэрах фотаздымак яшчэ аднаго архітэктурнага збудавання, якое знаходзіцца ў Нясвіжы.

- Для чаго раней будавалі брамы вакол гарадоў, колькі іх было, якім чынам іх размяшчалі?

- Помнік якому выдатнаму дзеячу Беларусі зараз вы бачыце на слайдзе? (СЛАЙД 8)

- Што вы ведаеце пра Сымона Буднага?

***3.2. Самастойная праца.***

Добры настрой – гэта палова перамогі. Таму ўсміхніцеся адзін аднаму, а я жадаю вам поспеху.

**Слуцкая брама**

Унікальным помнікам архітэктуры беларускага барока з’яўляецца Слуцкая брама ў Нясвіжы. Гэта адзіныя вароты, што захаваліся да нашага часу, праз якія можна было праехаць у горад.

Цяперашняя Слуцкая брама была ўзведзена ў 1690г., перабудавана ў 1700г. Яна перакрывала дарогу-браму, якая вяла ў Нясвіж уздоўж возера з боку Слуцка. Абмінуць браму і трапіць у горад практычна было немагчыма. Кожны, хто ехаў альбо ішоў у Нясвіж, павінен быў плаціць пошліну, каб апынуцца у горадзе. Аб гэтым сказана і на мемарыяльнай дошцы, якая захавалася да нашых дзён. На другім паверсе размяшчалася капліца. Надпіс на яе сцянегаворыць:”Дай мір, абарані нас”.

У 70-я гады 20-га стагоддзя была праведзена рэстаўрацыя Слуцкай брамы. Спецыялісты шмат працавалі, каб вярнуць гэтаму каштоўнаму помніку першапачатковы выгляд. Аднавілі дубовыя масіўныя дзверы, што зусім прыйшлі ў заняпад, бакавую лесвіцу, якая вяла на другі паверх. Адрамантавалі ўсе сцены і дах, каваны балкон з боку ратушы і шматколерны вітраж. Пасля рэстаўрацыі зніклі сляды куль і снарадаў.

***ЗАДАННЕ: 1****. Выпісаць усе складаназалежныя сказы з некалькімі даданымі.*

***2****. Зрабіць вусны сінтаксічны разбор аднаго сказа.*

**II**

1.Хоць думкі блыталіся і няўлоўна знікалі, яна адчувала, што павінна здарыцца нешта незвычайнае. **2.** Калі святло цудоўнай зоркі рассеяла трывогу і адчай, яна зразумела, што сэнс жыцця не згубіўся. **3.** Ёй хацелася, каб сонца больш ніколі не ўзышло, каб яе вочы ніколі не ўбачылі яго. **4.** Трэба жыць, каб кожны дзень аддаваць сябе людзям, каб дарыць шчасце і любоў, каб любавацца святлом зоркі. **5.** Сэрца напоўнілася цяплом і любоўю, якая даецца чалавеку аднекуль зверху. **6.** А прадчуванне цуда стала рэальным, калі на небе запалілася зорка, якую дзве тысячы гадоў таму ўпершыню ўбачылі пастухі.

***СУАДНЯСІЦЕ СКЛАДАНАЗАЛЕЖНЫЯ СКАЗЫ З НЕКАЛЬКІМІ ДАДАНЫМІ, ЯКІЯ АДПАВЯДАЮЦЬ СХЕМАМ.***

**А [ ], (** *каб* **), (** *каб* **), (** *каб* **).**

**Б [ ], (** *каб* **), (** *каб* **).**

**В [ ], (** *калі* **), (** *якую* **).**

**Г (** *калі* **), [ ], (** *што* **).**

**ФІЗКУЛЬТХВІЛІНКА**

1. **АПЕРАЦЫЙНА-ПАЗНАВАЎЧЫ З УЗАЕМАПРАВЕРКАЙ**

Вучням прапануецца памяняцца сшыткамі і пры дапамозе ключоў праверыць, як справіліся з заданнямі аднакласнікі. (СЛАЙДЫ 9, 10)

1. **РЭФЛЕКСІЯ. ВЫСТАЎЛЕННЕ АДЗНАК**
* Які ў вас настрой? Як адчуванне?
* Якія віды работы вам найбольш спадабаліся?
* Ці быў для вас карысным урок не толькі з пункту гледжання ўзнаўлення матэрыялу па тэме? Чым?
* Як вы лічыце, ці справіліся мы з задачамі, пастаўленымі на пачатку ўрока?
* Я даведалась (аўся), што…